കലങ്ങി മറിഞ്ഞ്... പാക്കിസ്ഥാനെതിരേ ട്വന്റി20 ലോകകപ്പ് ക്രിക്കറ്റില് അപ്രതീക്ഷിതമായി പരാജയപ്പെട്ടതിനു പിന്നാലെ ഇന്ത്യന് ടീമിനുള്ളിലും പുറത്തും നിരവധി പ്രശ്നങ്ങള് തലപൊക്കി. ലോകകപ്പ് ചരിത്രത്തില് പാക്കിസ്ഥാനു മുന്നില് ഇന്ത്യയുടെ ആദ്യ പരാജയമായിരുന്നു കഴിഞ്ഞദിവസത്തേത്. ഫോമിലില്ലാത്ത ഹാര്ദിക് പാണ്ഡ്യയെ ടീമില് നിലനിര്ത്തുന്നതിനെതിരേയും ഫോമിലുള്ള ഇഷാന് കിഷനെ പ്ലേയിംഗ് ഇലവണില് ഉള്പ്പെടുത്താതിരിക്കുന്നതുമെല്ലാമായി ഇന്ത്യന് ടീമിന്റെ അന്തരീക്ഷം കലങ്ങി മറിഞ്ഞിരിക്കുന്നു. ഹാര്ദിക് വിഷയം ഇന്ത്യ ലോകകപ്പില് കളിക്കുന്നതിനു മുന്പുതന്നെ ഹാര്ദിക് പാണ്ഡ്യയുടെ വിഷയം ക്രിക്കറ്റ് ലോകത്ത് ചര്ച്ചയായിരുന്നു. പരിക്കില്നിന്നു പൂര്ണമായി മുക്തനാകാത്ത ഹാര്ദിക്കിനെ ടീമില് ഉള്പ്പെടുത്തിയതിനെ ക്രിക്കറ്റ് നിരീക്ഷകര് വിമര്ശിക്കുകയും ചെയ്തു. പാക്കിസ്ഥാനെതിരായ 10 വിക്കറ്റ് തോല്വിയില് ഹാര്ദിക്കിന്റെ റോള് എടുത്തുപറയേണ്ടിയിരിക്കുന്നു. ഏഴാം നന്പര് ബാറ്ററായി ക്രീസിലെത്തിയ ഹാര്ദിക് 8 പന്തില് 11 റണ്സ് മാത്രമാണ് നേടിയത്. വന്പനടിക്കാരനെന്നു പേരുകേട്ട ഹാര്ദിക് ഫോമിലല്ലെന്ന് ഇന്ത്യന് ടീം വൃത്തങ്ങള്ക്കുതന്നെ അറിയാമെന്നതിന്റെ സൂചനയായിരുന്നു ഹാര്ദിക്കിനു മുന്പ് രവീന്ദ്ര ജഡേജയെ ബാറ്റിംഗിനിറക്കിയത്. പാക്കിസ്ഥാനെതിരേ ഇറങ്ങുന്പോള് ഇന്ത്യയുടെ ഏറ്റവും വലിയ നെഗറ്റീവ് ആയി ചൂണ്ടിക്കാണിക്കപ്പെട്ടതും ഹാര്ദിക്കിന്റെ പ്ലേയിംഗ് ഇലവണിലെ സ്ഥാനമാണ്. കാരണം, ഹാര്ദിക് ബൗള് ചെയ്യുന്നില്ല, ബാറ്റിംഗില് പഴയ വിസ്ഫോടനവുമില്ല. ബൗള് ചെയ്യാതിരിക്കുന്നതോടെ ഇന്ത്യക്കു മുന്നില് ആറാം നന്പര് ബൗളര് എന്ന സാധ്യത അടഞ്ഞു. മത്സരത്തിനിടെ ഷഹീന് അഫ്രീദിയുടെ പന്ത് തോളില് പതിച്ച ഹാര്ദിക്കിനെ സ്കാനിംഗിനു വിധേയമാക്കി. ഞായറാഴ്ച ന്യൂസിലന്ഡിനെതിരായ ഇന്ത്യയുടെ അടുത്ത മത്സരത്തിനു മുന്പ് ഹാര്ദിക് ആരോഗ്യം വീണ്ടെടുക്കുമെന്നാണു സൂചന. രോഹിത്തിനു പകരം ഇഷാന്! തോല്വിക്കുശേഷം മാധ്യമങ്ങള്ക്കു മുന്നിലെത്തിയ വിരാട് കോഹ്ലിക്കു മുന്നില് അപകടകരമായ ഒരു ചോദ്യമുയര്ന്നു, രോഹിത് ശര്മയ്ക്ക് പകരം ഫോമിലുള്ള ഇഷാന് കിഷനെ പ്ലേയിംഗ് ഇലവണില് ഉള്പ്പെടുത്താമായിരുന്നില്ലേ എന്ന്. വിവാദമാണ് ആവശ്യമെങ്കില് നേരത്തേ പറയേണ്ടേ എന്നായിരുന്നു കോഹ്ലിയുടെ മറുപടി. രോഹിത്തിനെ മാറ്റണമെന്ന ചിന്തതന്നെ എങ്ങനെ ഉണ്ടായെന്നും കോഹ്ലി അദ്ഭുതം പ്രകടിപ്പിച്ചു. മികച്ചതെന്ന് എനിക്ക് തോന്നുന്ന ഒരു ടീമിനെവച്ചാണു ഞാന് കളിച്ചത്. എന്താണ് നിങ്ങളുടെ അഭിപ്രായം? ട്വന്റി20 ടീമില് നിന്ന് നിങ്ങള് രോഹിത്തിനെ ഒഴിവാക്കുമോ? കഴിഞ്ഞ കളിയില് ഞങ്ങള്ക്കായി അദ്ദേഹം എങ്ങനെയാണു കളിച്ചതെന്നു നിങ്ങള്ക്കറിയാമോ? അവിശ്വസനീയമായ കാര്യമാണിത്. നിങ്ങള്ക്ക് വിവാദങ്ങളാണു വേണ്ടതെങ്കില് ദയവായി എന്നോടു നേരത്തെ പറയണം. എന്നാല് അതിനനുസരിച്ച് എനിക്ക് ഉത്തരം നല്കാമല്ലോ കോഹ്ലി മറുപടി നല്കി.